A Törvényszék (ötödik tanács) 2013. szeptember 12‑i ítélete –
Olaszország kontra Bizottság
(T‑142/08. sz. ügy)
„A nyelvhasználatra vonatkozó szabályok – Tanácsosok és asszisztensek felvételére szolgáló nyíltversenyvizsga‑kiírások – Teljes terjedelemben három hivatalos nyelven való közzététel – A nyíltversenyvizsga‑kiírásra vonatkozó információ – Minden hivatalos nyelven való közzététel – A vizsgák nyelve – A második nyelv három hivatalos nyelv közül történő kiválasztása”
1.                     Tisztviselők – Versenyvizsga – Nyíltversenyvizsga‑kiírás – A Hivatalos Lapban teljes terjedelemben kizárólag néhány hivatalos nyelven történő közzététel és összefoglaló kiírás mindegyik nyelven – Megengedhetetlenség – Nyelven alapuló hátrányos megkülönböztetés – Az arányosság elvének megsértése (Az Európai Unió Alapjogi Chartája, 21. cikk; személyzeti szabályzat, 1d. cikk, (1) és (6) bekezdés; III. melléklet, 1. cikk, (2) bekezdés; 1. tanácsi rendelet, 5. cikk) (vö. 24–30. pont)
2.                     Tisztviselők – Versenyvizsga – A nyílt versenyvizsga lefolytatása – A vizsgákon való részvétel nyelvei – Egyenlő bánásmód – Különleges nyelvismeret követelménye – Indokolás – A szolgálat érdekére tekintettel történő igazolás – Az arányosság elvének tiszteletben tartása (Személyzeti szabályzat, 1d. cikk, (1) és (6) bekezdés, 27. cikk, első bekezdés és 28. cikk, f) pont; III. melléklet, 1. cikk, (1) bekezdés, f) pont; 1. tanácsi rendelet, 1. cikk) (vö. 35–41. pont)
3.                     Tisztviselői kereset – Megsemmisítést kimondó ítélet – Joghatások – Nyíltversenyvizsga‑kiírás megsemmisítése – A kiválasztott jelöltek jogos bizalma – A versenyvizsga eredményei vitatásának hiánya (EUMSZ 266. cikk; személyzeti szabályzat, 91. cikk) (vö. 50., 51. pont)
Tárgy
Az
Európai Unió Hivatalos Lapjának
2008. január 23‑i számában (HL C 16 A, 1. illetve 16. o.) angol, francia és német nyelven közzétett, egyrészt a csalás elleni küzdelem területén tisztviselők (AD8) és vezető tisztviselők (AD11) felvétele céljából tartaléklista létrehozására irányuló EPSO/AD/116/08 és EPSO/AD/117/08 nyíltversenyvizsga‑kiírás, másrészt ugyanezen a területen asszisztensek (AST4) felvétele céljából tartaléklista létrehozására irányuló EPSO/AST/45/08 nyíltversenyvizsga‑kiírás megsemmisítése iránti kérelem.
Rendelkező rész
1)
A Törvényszék az Európai Unió Hivatalos Lapjának 2008. január 23‑i számában angol, francia és német nyelven közzétett, egyrészt a csalás elleni küzdelem területén tisztviselők (AD8) és vezető tisztviselők (AD11) felvétele céljából tartaléklista létrehozására irányuló EPSO/AD/116/08 és EPSO/AD/117/08 nyíltversenyvizsga‑kiírást, másrészt ugyanezen a területen asszisztensek (AST4) felvétele céljából tartaléklista létrehozására irányuló EPSO/AST/45/08 nyíltversenyvizsga‑kiírást megsemmisíti.
2)
A Spanyol Királyság, az Olasz Köztársaság és az Európai Bizottság maguk viselik saját költségeiket.